**ELŐTERJESZTÉS**

**Szombathely Megyei Jogú Város Közgyűlésének**

**2019. december 19-i ülésére**

**Javaslat alapdokumentum módosítására**

A Közgyűlés 2019. november 28-i ülésén úgy döntött, hogy a Szombathely Megyei Jogú Város Közterület-felügyeletet 2020. január 1. napjától beolvadással megszünteti, azzal, hogy a költségvetési szerv jogutódja Szombathely Megyei Jogú Város Polgármesteri Hivatala. A Közgyűlés 527/2019. (XI.28.) Kgy. sz. határozatával felkérte a polgármestert és a jegyzőt, hogy a Polgármesteri Hivatal Szervezeti és Működési Szabályzatának – a Közterület-felügyelet beolvadása alapján szükségessé váló – módosítását terjesszék a Közgyűlés soron következő ülése elé.

A Polgármesteri Hivatal Szervezeti és Működési Szabályzatának módosított tervezetében átvezetésre kerültek a Közterület-felügyelet beolvadása miatt szükségessé váló kiegészítések: többek között a telephelyek feltüntetése, a szakmai alaptevékenységre vonatkozó pontok kiegészítése, valamint a Közterület-felügyelet mint iroda szintű szervezeti egység feladatainak felsorolása. Az új szabályzat továbbra is tartalmazza az államháztartásról szóló törvény végrehajtásáról szóló 368/2011. (XII.31.) kormányrendeletben előírt tartalmi kellékeket. A módosításokkal egységes szerkezetbe foglalt új SZMSZ az előterjesztés mellékletét képezi.

A Közgyűlés 2019. november 28-i ülésén arról is határozott, hogy a beolvadással a Közterület-felügyelet teljes személyi állományát átveszi. A Közterület-felügyelet 2019. december 31-ig engedélyezett létszáma 30 fő. 2020. január 1-jével a megszűnő igazgató-helyettesi státusz helyett 2 további közterület-felügyelő alkalmazására nyílik lehetőség. Mindezek alapján a jegyző javaslatára 2020. január 1-jétől a Polgármesteri Hivatal létszámának 31 fővel történő növelésére teszek javaslatot.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2019. december „ „**

 **(: Dr. Nemény András :)**

**HATÁROZATI JAVASLAT**

**…/2019. (XII.19.) Kgy. számú határozat**

1. Szombathely Megyei Jogú Város Közgyűlése úgy határozott, hogy a Polgármesteri Hivatal létszámát – a Közterület-felügyelet beolvadására tekintettel – 248,5 főről 279,5 főre emeli, így a Polgármesteri Hivatal engedélyezett létszámát 2020. január 1. napjától 279,5 főben állapítja meg.
2. A Közgyűlés Szombathely Megyei Jogú Város Polgármesteri Hivatala Szervezeti és Működési Szabályzatát az előterjesztés mellékletében foglalt tartalommal megegyezően elfogadja. A Szabályzat hatályba lépésének napja: 2020. január 1. napja.
3. A Közgyűlés felhatalmazza a polgármestert és a jegyzőt a Szervezeti és Működési Szabályzat aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Stéger Gábor, a Közgazdasági és Adó Osztály vezetője

Nagyné Dr. Gats Andrea, a Jogi és Képviselői Osztály vezetője)

**Határidő:** 1. 2020. január 1.

 2. azonnal

 3. 2019. december 31.